SL Uradni list Evropske unije L 139/22

DIREKTIVA KOMISIJE 2007/29/ES

z dne 30. maja 2007

o spremembi Direktive 96/8/ES glede označevanja, oglaševanja in predstavitve živil, namenjenih za uporabo pri energijsko omejenih dietah za zmanjšanje telesne teže

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/398/EGS z dne 3. maja 1989 o približevanju zakonodaje držav članic, ki se nanaša na živila za posebne prehranske namene (1) in zlasti člena 4(1) Direktive,

ob upoštevanju naslednjega:

(1) Uredba (ES) št. 1924/2006 Evropskega Parlamenta in Sveta z dne 20. decembra 2006 o prehranskih in zdravstvenih trditvah na živilih (2) se začne uporabljati od 1. julija 2007. Uporablja se za živila, namenjena uporabi pri energijsko omejenih dietah za zmanjšanje telesne teže, vendar brez poseganja v posebna pravila Direktive Komisije 96/8/ES z dne 26. februarja 1996 o živilih, namenjenih za uporabo pri energijsko omejenih dietah za zmanjšanje telesne teže (3).

(2) Direktiva 96/8/ES določa, da označevanje, oglaševanje in predstavitev zadevnih izdelkov, zajetih z navedeno direktivo, ne sme navajati stopnje ali količine izgubljene telesne teže kot posledice njihove uporabe ali zmanjšanja občutka lakote ali povečanja občutka sitosti.

(3) Člen 13(1)(c) Uredbe (ES) št. 1924/2006 dovoljuje pod posebnimi pogoji uporabo zdravstvenih trditev na živilih, ki zlasti opisujejo ali navajajo zmanjšanje občutka lakote ali povečanje občutka sitosti.

(4) Zaradi razvoja obsega in lastnosti izdelkov se lahko dovolijo trditve o zmanjšanju občutka lakote ali povečanju občutka sitosti pod pogojem, da take trditve temeljijo na splošno priznanih znanstvenih dokazih ter jih povprečen potrošnik razume.

(5) Ta razlaga je še bolj pomembna pri izdelkih za uporabo v energijsko omejenih dietah za zmanjšanje telesne teže. Zato prepoved uporabe takih trditev ni več potrebna, če so izpolnjeni pogoji iz člena 13(1) Uredbe 1924/2006/ES.

(6) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

V členu 5 Direktive 96/8/ES se odstavek 3 nadomesti:

„3. Označevanje, oglaševanje in predstavitev zadevnih izdelkov ne sme navajati stopnje ali količine izgubljene telesne teže kot posledico njihove uporabe.“

Člen 2

Prenos

1. Države članice najpozneje 30. novembra 2007 sprejmejo in objavijo zakone in druge predpise, potrebne za uskladitev s to direktivo. Komisiji takoj posredujejo besedila teh predpisov in korelacijsko tabelo med temi predpisi in direktivo.

Te predpise uporabljajo od 1. julija 2007.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati 20 dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 30. maja 2007 Za Komisijo Markos KYPRIANOU Član Komisije

(1) UL L 186, 30.6.1989, str. 27. Direktiva, kakor je bila nazadnje spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

(2) UL L 404, 30.12.2006, str. 9. Uredba, kakor je bila popravljena v UL L 12, 8.1.2007, str. 3.

(3) UL L 55, 6.3.1996, str. 22.